
Politică de colonie. Împrumutăm miliarde de euro pentru armament adus 
din afară 


Interese antinaţionale în industria de armament 


Sindicaliștii din industria de apărare atrag atenția că politica de împrumuturi de 
miliarde de euro pentru achiziţia de armament o să aducă România la stadiul de 
colonie. Culmea este că suntem singura ţară aproape din lume care importă 
armament și nu investește nimic în dezvoltarea industriei proprii. Aceasta are 
nevoie de investiţii de 300 milioane de euro și de comenzi din partea MApN de 
30%, nu de 4,7% cât sunt acum, mai spun sindicaliștii. 


statele europene au început să-și dezvolte, accelerat, industria proprie de producție 
militară. România a ajuns singura ţară care folosește miliarde de euro din împrumuturi 
externe pentru a cumpăra armament din afară, sabotându-se nu numai propria economie, 
ci și capacitatea de apărare. 


Ultimul contract semnat de Guvern este pentru cumpărarea de obuziere, cu muniţie de 
155 mm cu tot, din Coreea de Sud, în valoare de aproape un miliard de euro. Şi asta în 
timp ce, ca să performeze industria de apărare românească, ar trebui o investiție de 300 
de milioane de euro în linii tehnologice. 


"Pentru industria de apărare proprie nu s-au găsit bani, dar s-au găsit miliarde de euro pe 
care îi împărțim în stânga și în dreapta fără nicio jenă. Pentru fabrica de pulbere de la 
Făgăraș ar trebui o investiție de 200- 250 de milioane de euro ca să facem una dintre cele 
mai moderne fabrici, dar banii aceștia nu se găsesc. Dar dăm miliarde pentru obuzierele 
din Coreea, pentru rachete din Statele Unite, pentru orice din lumea asta se găsesc bani. 
România se confruntă cu o lipsă de implicare și de responsabilitate”, ne-a declarat 
Constantin Bucuroiu, președintele Alianţei Sindicatelor din Industria de Apărare și 
Aeronautică (ASIAA). 


Avantaje de grup și de partid 


Sindicaliștii nu înțeleg de ce Guvernul nu vrea să dezvolte o zonă pe care toată lumea 
vrea să o dezvolte, și anume industria de apărare, care, în momentul de față, este lăsată 
total de izbeliște. 


"Eu rămân la părerea mea și nu mi-o va schimba nimeni. La noi s-a prins foarte, foarte 
mult dragul de a cumpăra din altă parte, care vine la pachet cu multe avantaje de grup 
sau chiar de structuri de partid. Cel mai grav este că plătim miliarde și miliarde de euro, 
bani pe care îi suportăm cu mare greutate, pentru că vin, de multe ori, din împrumuturi 
externe. Ministrul Apărării, Angel Tilvăr, este inexistent. Pentru mine, ministrul Tilvăr este 
tipul de om pus la cel mai important minister din acest moment pentru a nu face nimic și 
pentru a răspunde doar la comenzi. Comenzi care au cu totul alte interese decât interesul 
național”, ne-a precizat președintele ASIAA, Constantin Bucuroiu. Sindicaliștii spun că, 


pentru a produce în România obuzul de 155 mm este nevoie de o investiție de 50 
milioane de euro. 


"Când faci un obuz de 155 mm în ţara ta, peste 60% din bani rămân aici. Din totalul de 
achiziții ale MApN, doar 4,7% sunt comenzi pentru industria de apărare din România. Este 
sub orice limită. Acum vreo cinci ani de zile spuneam că, fără un minim de 30% comenzi 
pentru industria proprie, nu vom putea să dezvoltăm capacități care să aibă posibilitățile 
de a concura pe piața internaţională. Dacă pe intern ar ajunge la un 30%, am putea ca, în 
doi-trei ani de zile, să ajungem la un nivel de a produce multe din sistemele care în 
momentul de față nu se mai fac deloc”, a mai afirmat Constantin Bucuroiu. 


Fără independenţă 


Potrivit sindicaliștilor din industria de apărare, România va trebui să aștepte furnizarea de 
armament din exterior, care va dura, având în vedere că prioritățile nu sunt numai pentru 
ţara noastră, ci pentru multe alte state. Cererea este din ce în ce mai mare, de aceea ţări 
cum sunt Cehia, Polonia, Ungaria și Bulgaria au trecut la o înarmare masivă cu 
dezvoltarea industriei proprii. 


"Asta ar trebui să ne tragă nouă un semnal de alarmă. Oare de ce Polonia se pregătește 
atât de puternic ca să devină o forță în ceea ce înseamnă producţie în industria de 
apărare, iar România merge doar pe ideea importurilor? Suntem una din puţinele ţări din 
lume care face asta. Toată lumea și-a schimbat optica, numai noi am rămas vasali celor 
care se îmbogăţesc ușor-ușor pe seama noastră. În același timp, alimentăm România cu 
împrumuturi extraordinar de mari, care ne subjugă, pur și simplu, și ne fac colonie dintr-o 
țară liberă. Că asta se întâmplă. Fără o industrie puternică, fără să ai grijă de propriile 


tale resurse, devii o ţară care nu mai este independentă”, ne-a mai precizat președintele 
ASIAA, Constantin Bucuroiu. 


Claudia Marcu | Jurnalist 


See Full Bio; 


Politica Energie Stiri 


